1. Nhar l-Erbgħa għalaqna s-seduti parlamentari għas-sajf li qegħdin diġà fih. Nibdew f'Ottubru b'xahrejn u nofs bejn perjodu u ieħor. L-aġġornament huwa fost l-itwal li qatt kellna. Dan żgur f'kuntrast ma' dak li konna smajna. Kienu qalulna li tant kienu preparati, tant kellhom "road maps", tant pjani u miżuri li ser idaħħlu malajr malajr. Issa, minflok, bdejna naraw id-differenza bejn dak li qalu u dak li qed iwettqu. Kuntrast ikbar meta nikkunsidraw kemm kienu tkażaw bina għax sena minnhom kellna aġġornament li kien itwal minn tas-soltu. Il-poplu qiegħed issa jibda jmiss u jqis dak li jingħad u dak li jsir effettivament mill-Gvern. Iqis is-serjetà tiegħu u kemm jorbot lilu nnifsu li jgħid il-verità. 2. Huwa ċar għal diversi li l-Gvern, fl-abbundanza ta' ministri li għandu, qed jibgħat messaġġi mħallta. Fuq naħa jidher li hemm min minn fosthom li qiegħed jipprova serjament ifendi 'l quddiem u oħrajn li huma kompletament mitlufa. F'ċertu sens, dan l-aġġornament twil huwa riżultat tal-fatt li l-Partit Nazzjonalista f'dawn ix-xhur irnexxilu jkun dak li mmira għalih. Irnexxilu jkun Oppożizzjoni b'saħħitha. Kważi kull ġimgħa, il-bank tal-Oppożizzjoni ġieb lin-naħa tal-Gvern f'diffikultà. Id-domandi parlamentari sari u laqtu f'ħafna miri. Id-dibattiti, l-aġġornamenti kienu effettivi. Il-Gvern sab ruħu, f'ħafna mumenti, f'sitwazzjonijiet diffiċli u kumplikati li ma ħariġx tajjeb minnhom. 3. Ma' kull jum li jgħaddi minn din il-leġislatura hemm proċess inevitabbli li l-Gvern irid iwieġeb għal dak li qed iwettaq u ma jibqax jinħeba wara dak li suppost sab ħażin. Il-pajjiż fir-realtà għadu qiegħed jifhem dan it-tibdil fix-xenarju. Għadu qiegħed jibda jinduna li s-serjetà u l-verità, li tant smajna bihom, m'humiex proprju hemm. Ġew meħuda diversi deċiżjonijiet li kienu żbaljati u bagħtu messaġġi xejn tajba f'setturi varji. Il-fatt li ċ-Ċivil f'ħabta u sabta nqaleb ta' taħt fuq ma niżel tajjeb xejn. It-tneħħija tal-Kap taċ-Ċivil, li serva b'intelliġenza, flimkien ma' dik tas-Segretarji Permanenti li servew huma wkoll lill-poplu kollu kien assolutament żbaljat. Bħal ma kien dak li tneħħew diversi Diretturi Ġenerali, Diretturi u Assistenti Diretturi fix-xejn. 4. L-Istat Malti, f'ħakka t'għajn tilef mill-kontinwità u l-esperjenza tagħhom li huma tant neċessarji sabiex il-pajjiż jimxi 'l quddiem. Mhux biss, imma ntbagħat barra u ġewwa l-istess Ċivil il-messaġġ ċar li tista' timxi 'l quddiem fil-karriera mhux skont l-abbiltà tiegħek, imma skont l-opinjoni politika. Dan rajnieh f'diversi setturi. Trasferimenti varji, mingħajr spjegazzjoni salv dik li dak li jkun m'huwiex tal-qalba. Kollox sar mingħajr ebda forma ta' mistħija, anzi sar bis-saħħa u bl-arroganza ta' min iħossu invinċibbli fil-poter. Ta' min iħossu li għandu dritt li jwettaq azzjonijiet bħal dawn fuq oħrajn għax il-poplu tah mandat elettorali qawwi. Għandu l-poter tal-Istat u jista' jeżerċitah kif irid u kif jogħġbu. 5. Il-poplu jinnota dan kollu. Qiegħed jinduna li d-diskors li ngħad qabel fil-kampanja elettorali kien biss paraventu. Hemm diġà min għażel li jkun parti minn dik il-maġġoranza li ntlaqat direttament minn dan l-aġir. Dan it-timbru li jmur kontra kull serjetà governattiva, kontra kif wieħed għandu jmexxi poplu sħiħ 'il quddiem issibu anke fejn ma tippretendix. Fil-fatt, tul il-ġimgħa, aħna mill-Oppożizzjoni vvutajna kontra liġi li ser tippermetti li numru ta' membri parlamentari tal-Gvern li ma laħqux ministri jinħatru f'postijiet li m'għandhomx ikunu maħtura fihom. 6. Għaddew f'dawn il-jiem liġi malajr malajr sabiex issa membru parlamentari tal-Gvern ikunu jistgħu jaħtruh f'numru ta' kumitati bħal dak tal-Kunsill tal-Ilsien Malti, jew f'dak tal-Artiġjanat. Dawn huma kumitati maħtura bil-liġi u li huma magħmula għal dawk li jifhmu verament fis-suġġett u intenzjonati sabiex iġibu s-soċjetà ċivili fihom. Issa minflok, ser jiżżattu fihom membri parlamentari. Il-Gvern, mingħajr ebda forma ta' mistħija, irid jara kif ser jippremja lil dawk li ma ħadux rigal u sab dan bħala mezz. L-istess qiegħed, sfortunatament, iseħħ b'iktar gravità fil-Ministeru tal-Affarijiet Barranin. Ma' kull ġurnata qegħdin niskopru li minn Kastilja ħadu deċiżjoni ħażina oħra u jkunu ħatru lil min m'għandux isib ruħu ambaxxatur. L-impatt ta' dawn l-esperimenti ser iservu biex nitilfu fl-esperjenza, fis-serjetà u fl-abbiltajiet ta' diversi li servew fil-Korp Diplomatiku b'tant attenzjoni għal pajjiżna. 7. Il-pajjiż kien qed jippretendi ferm aħjar minnhom. Nittamaw li dawn l-għaxar ġimgħat sħaħ ta' aġġornament iservu sabiex il-Gvern jaħsibha sew, jindem u jinduna li tul dawn l-erba' xhur irnexxielu jixħet barra mit-tieqa s-serjetà u l-verità u jibdel egħmilu.
Is-serjetà u l-verità ħarġu mit-tieqa.